26 JANUARIE – Afrikanergeskiedenis
1896 – Die Wellingtonse Opleidingskool, die voorloper van die latere onderwyserskollege, begin met sy klasse
Die Onderwyskollege op Wellington is nie alleen die oudste onderwyserskollege in Suid-Afrika nie maar ook die grootste in die Kaapprovinsie. Die Hugenote-seminarie waaruit die WOK gebore is, en waartoe dr. Andrew Murray (1828–1917) 'n besondere bydrae gelewer het, is op Maandag 19 Januarie 1874 geopen. Hierdie inrigting het van die begin af ook onderwyseresse, en sedert 1887 ook kindertuinonderwyseresse, opgelei. Op 26 Januarie 1896 het die Opleidingskool, soos dit destyds bekend was, in 'n drievertrekgeboutjie op die terrein van die Hugenote-seminarie begin. Skoliere wat in St. 5 geslaag het en reeds 14 jaar oud was, kon tot die eerstejaarsklas toegelaat word. In Julie 1896 is die eerste geboue op die huidige kampus betrek. In 1897 word dit 'n Opleidingskollege, omdat matrikulante ook ingeskryf is. Afrikaans word in 1920 as vak ingevoer terwyl die eerste les deur medium van Afrikaans in 1928 deur 'n student aangebied word. In 1936 kry die Wellingtonse Onderwyskollege sy eerste Afrikaanse hoof en word Afrikaans progressief as medium van onderrig ingevoer.
1901 – Genl. Christiaan de Wet val die Kaapse kolonie in
Genl. Christiaan de Wet, vergesel van pres. M.T. Steyn begin sy reis by Doornberg, naby Winburg, om die Kaapkolonie vir die tweede keer binne te val.
1901 – Anglo-Boereoorlog: Skermutseling by Modderfontein, Transvaal
1901 – Anglo-Boereoorlog: "South African Constabulary" gestig
Die "South African Constabulary" word deur genl.maj. Baden Powell gestig. Dit bestaan hoofsaaklik uit Koloniale troepe.
1902 – Sakboekie red genl. Ben Viljoen se lewe
Genl. Ben Viljoen en sewe ander mense was op pad na sy kommando by Pelgrimsrus toe hulle naby Lydenburg in die maanlig in 'n hinderlaag gelok en na 'n kwaai skermutseling gevang is. Sy sakboekie het verhinder dat 'n koeël hom in die bors getref het.
1905 – Fred Wells ontdek die Cullinan-diamant naby Pretoria in die Premiermyn
Die Cullinan-diamant is die wêreld se grootste diamant. Die diamant is op 26 Januarie 1905 in die Premiermyn by Cullinan (naby Pretoria) deur Frederick Wells gevind. Dit is tot op datum die grootste ruwe sierdiamant wat ooit gevind is. Dit het 3 025 karaat geweeg. Dit was ongeveer 11 cm by 6 cm by 5 cm groot voor dit geslyp is. Wells het 'n beloning van ₤2000 vir sy vonds ontvang. Die diamant is na sir Thomas Major Cullinan, die stigter van die myn, vernoem. Dit is aan die regering van die Transvaalkolonie vir ₤150 000 verkoop. Daarna is die diamant deur die koloniale regering aan koning Edward VII geskenk.
1914 – Weerstand van Rebellemagte verkrummel
Teen 26 Januarie 1914 het die weerstand van die Rebellemagte so te sê geheel en al verkrummel.
Twee dae vantevore (24 Januarie 1914) het die rebelleleier genl. Manie Maritz aan genl. Jaap van Deventer van die Unieverdedigingsmagte geskryf en erken dat hy self reken dat die tyd ryp geword het om 'n einde aan die opstand te bring. Niklaas "Siener" van Rensburg het juis die rebelleleiers teen dié tyd gewaarsku: "Jy [genl. Jan Kemp] moet gaan onderhandel. Ek sien ons gewere word in 'n kas gepak. Ons werk is afgedaan, naamlik die traktate is gemaak." Op 26 Januarie antwoord Van Deventer op Maritz se brief en gee sy blydskap te kenne, maar beklemtoon dat hy net 'n onvoorwaardelike oorgawe van die rebelle kan aanvaar.
1962 – Bouwerk begin aan die Pretoriase Kunsmuseum in Arcadia, Pretoria
1994 – Die Vriende van Afrikaans (VVA) gestig
1867 – Paul Nel, veldprediker, leraar van die Nederduitse Gereformeerde Kerk en moderator van die Transvaalse Kerk († 7 Oktober 1943)
Na sy jeugjare op Greytown, het Paul Nel hom in 1892 aan die Teologiese Kweekskool op Stellenbosch as predikant bekwaam. Hy het in verskeie gemeentes gearbei, maar sy naam is verbonde aan Ermelo, waar hy van 1907 tot met sy emeritaat in 1934 gestaan het. Sy besondere gawes van hoof en hart is gou deur sy kerk raakgesien, en so dien hy as skriba van die Transvaalse Sinode en van die Federale raad van NG Kerke. Telkemale was hy ook voorsitter van hierdie kerkvergaderinge. Hy was een van die predikante wat hom ook in die Engelse Oorlog by die vegtende burgers aangesluit het. Hy is gevange geneem by Elandslaagte, maar is kort daarna vrygelaat. Hy was een van die eerste pleitbesorgers vir die oprigting van die NG Kerk se Teologiese Fakulteit aan die Universiteit van Pretoria en dien later in die eerste Fakulteitskommissie. Hy is op 7 Oktober 1943 op Ermelo oorlede.
1894 – Lourens J (Rassie) Erasmus, stigterslid van die Afrikaner-Broederbond en bekende in kultuurkringe († September 1970)
Lourens J (Rassie) Erasmus het as weeskind grootgeword nadat hy sy moeder kort voor die Engelse Oorlog verloor en sy vader in die oorlog gesneuwel het. Hy lewer sy diens aan die Afrikaner se kultuur aan die Rand as stigterslid van die Afrikaner-Broederbond, sekretaris van die Transvaalse Onderwysersvereniging, leidende figuur in Afrikaner kringe in Johannesburg, die ASB, die FAK, die Afrikaanse Kunsvereniging, Volkskas en die Handhawersbond. In 1938 word hy hoofbestuurder van SA Diensburo (Spoorbondkas). Daarby was hy ook stigter en hoof van die Helpmekaar Korrespondensiekollege, benewens verskeie ander werksaamhede. Hy was sedert 1962 aan Afrikaanse Pers Beperk verbonde en skryf ook sy belangrikste publikasie 'n Volk staan op uit die as in daardie jaar. Hy is in September 1970 oorlede.